Meer as 10 000 in Wes-Kaap vasgetrekArgieffoto: SAPD Meer as 10 000 mense is in minder as twee weke tydens die Wes-Kaapse polisie se feesseisoen-operasies in dié provinsie in hegtenis geneem. Kapt. FC van Wyk, woordvoerder van die polisie, het in ŉ verklaring gesê sedert 15 Desember is verskeie polisieoperasies van stapel gestuur met die oog daarop om misdaad tydens die feesseisoen hok te slaan en polisie-sigbaarheid in die provinsie te verhoog. Hierdie operasies het onder meer ingesluit 2 538 voertuig-kontrolepunte wat opgestel is, 116 padblokkades wat gehou is en 1 552 persele wat drank verkoop wat besoek is. Van hierdie drankpersele is 158 deur die polisie toegemaak en die handelaars is aangekla dat hulle drank onwettig verkoop. Daar is ook op 18 773 ℓ drank beslag gelê. Van Wyk het gesê in hierdie tydperk is daar ook op meer as 158 kg dagga, meer as 5 kg tik, 1 246 daggaplante, 87 ongelisensieerde vuurwapens, 1 107 onwettige patrone en meer as R290 000 kontant beslag gelê. Altesaam 103 gesteelde selfone en 33 gesteelde voertuie is ook teruggevind. Lt.genl. Khombinkosi Jula, die provinsiale polisiekommissaris, het die SAPD, die metropolisie, Kaapstadse verkeersbeamptes, provinsiale verkeersbeamptes, private veiligheidsmaatskappye en buurtwagte bedank wat almal help “om misdaadvlakke in die Wes-Kaap laag te hou”.